Eskom weer terug op fase 6(Argieffoto) Beurtkrag sal vandag om 12:00 verder verskerp word tot eers fase 5 en dan tot fase 6. Eskom sê fase 5-beurtkrag sal Dinsdag tot 21:00 duur. Hierna word dit verhoog tot fase 6 wat tot Woensdag om 05:00 sal duur. “Fase 5-beurtkrag sal dan deurlopend vanaf Woensdag om 05:00 tot verdere kennisgewing in werking gestel word,” lui Eskom se jongste kennisgewing. Die kragvoorsiener is gedwing om beurtkragfases te eskaleer nadat ses opwekkingseenhede in die afgelope 24 uur onklaar geraak het. ŉ Eenheid elk by die Duvha- en Hendrina-kragsentrale is nog nie weer in werking gestel nie, en dieselfde situasie geld by die Matla- en Arnot-kragsentrale. Daar is boonop vertragings in die terugkeer van ŉ opwekkingseenheid elk by die Duvha-, Kendal-, Grootvlei- en Kriel-kragsentrale. Altesaam 4 654 MW is tans weens beplande instandhoudingswerk nie beskikbaar nie, terwyl nog 18 123 MW weens onbeplande herstelwerk nie beskikbaar is nie.